
RAPORT  COMUN

asupra proiectului de lege pentru modificarea art. 20 alin.(2) lit.b) din Legea nr.448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 407 din 9 septembrie 2009, cu dezbaterea pe fond a proiectului de lege pentru modificarea art. 20 alin.(2) lit.b) din Legea nr.448/2006 privind protecţia şi promovarea drepturilor persoanelor cu handicap.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.339/14.04.2009)

· avizul negativ al Comisiei pentru buget, finanţe şi bănci (nr.459/22.09.2009)

· avizul favorabil al Comisiei juridice, de disciplină şi imunităţi (nr.31/787/22.09.2009)
· avizul favorabil al Comisiei pentru egalitatea de şanse pentru femei şi bărbaţi (37/566/10.09.2009)
· punctul de vedere negativ al Guvernului (nr.1169/07.05.2009).

Proiectul de lege are ca obiect de reglementare modificarea art. 20 alin.(2) lit.b) din Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, în sensul de a acorda scutire de la plata chiriei pentru persoanele cu handicap grav sau accentuat, care au în folosinţă suprafeţe locative cu destinaţie de locuinţe, deţinute de stat sau de unităţile administrativ-teritoriale ale acestuia.
Comisiile propun Plenului Camerei Deputaţilor aprobarea proiectului de lege în forma prezentată de Senat, întrucât sistemul de protecţie al persoanelor cu handicap trebuie dezvoltat astfel încât să răspundă nevoilor reale ale acestor persoane prin crearea serviciilor şi acordarea unor beneficii corespunzătoare la nivelul comunităţii, în vederea sprijinirii persoanelor cu handicap şi pentru ameliorarea vieţii acestora.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterea proiectului au participat în calitate de invitaţi, în conformitate cu prevederile art.55 din Regulamentul Camerei Deputaţilor: domnul deputat Viorel Arion – iniţiator şi doamna Anca Ilie director în cadrul Autorităţii Naţionale Pentru Persoanele cu Handicap.
În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţa comună din data de 20 octombrie 2009. La lucrări au fost prezenţi 18 deputaţi din totalul de 19 membri ai Comisiei pentru muncă şi protecţie socială şi 19 membri din totalul de 19 membri ai Comisiei pentru sănătate şi familie.
Raportul comisiilor a fost adoptat cu majoritate de voturi, înregistrându-se 1 vot împotrivă.
Proiectul de lege a fost adoptat de Senat în şedinţa din 7 septembrie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

